Ego Petrus, Dei gracia abbas Virzeliac., omnibus notum facimus quod Symon Boche, et Bertrannus, et Rainaldus, et Teobaldus, et Petrus fratres ejus, burgenses Virzeliac., in nostra presencia recognoverunt se gratam et ratam habere pacem inter ipsos, ex una parte, et abbatem et conventum Sancti-Germani Autissiodor., ex altera, formatam secundum litteras ipsorum quarum tenor talis est: R. Dei gratia abbas, totusque conventus Sancti-Germani Autissiod., omnibus presentes litteras inspecturis, salutem in Domino. Noverint universi quod cum questio verteretur inter nos, ex una parte, et Symonem Boche de Verziliaco et fratres ejus, ex alia, super hoc quod nos petebamus ab ipsis quadraginta marchas argenti quas domina Falcha, ecclesie nostre legaverat et proposuerat in manu Regneri Boche, patris dicti Symonis ad emendum redditum pro anniversario suo in nostra ecclesia, singulis annis faciendo, tandem ita pacificatum fuit inter nos et ipsos quod predictus Symon et fratres ejus assignaverunt ecclesie nostre, pro illo anniversario faciendo, super vineam suam de Monte-Aurato, sitam apud Escolivas, quadraginta solidos annui redditus in Nativitate Beate-Marie Virginis, apud Sanctum-Germanum Autissiodor. persolvendos. Si, vero, predictus Symon, vel fratres ejus, vel quicunque alius dictam vineam tenuerit in solutione predicta deficerent, predictam vineam saysiremus quousque tota pensio solveretur. Nos, autem, pro pace ista sepedictos Symonem et fratres ejus, a peticione quadraginta marcharum absolvimus penitus et quitamus, et concedimus dicto Symoni anniversarium patris et matris sue in nostra ecclesia faciendum. Quod ut ratum et firmum permaneat, sigilli nostri munimine duximus roborandum; et quia nos conventus sigillum nostrum penes nos non habemus, sigillo prioris nostri fecimus presentes litteras sigillari. Actum, anno Domini Mº CCº vicesimo-tercio, mense julio. Quod, autem, a predictis Symone et fratribus ejus audivimus, de voluntate ipsorum sub sigillo nostro fideliter attestamur. Actum, Virzeliaci, anno Verbi incarnati Mº CCº vicesimo-tercio, mense novembri, in vigilia Sancti-Germani.